נענע10 - אש אחרי המלחמה - ספורט
אש אחרי המלחמה
שחקני מכבי יודעים שפישר עושה את ההבדל צילום: ניר בוקסנבאום, אתר ספורט 5
עודכן 00:23 09/01/2009
אחרי ששרדה עוד פתיחת עונה קטסטרופלית, מכבי של פיני גרשון בונה את עצמה על הכישרון והנחישות של שחקני המשנה שסביב ארויו ובראון. שגיא ניר לא יופתע אם זה שוב יסתיים בפיינל פור
האירוניה בניצחון של מכבי תל אביב על אולימפיאקוס בכך שהיא עוד תצטער על ניצחון בהפרש של 13 נקודות "בלבד". כי כזו היא מכבי של השנים האחרונות ביורוליג: בקיץ מתאספים, בסתיו חוטפים, בחורף מתארגנים ובאביב מתקרבים לשולי הפיינל פור, או גבוה מכך. ולכן, הבית המוקדם ביורוליג, שהחל בניצחונות דחוקים ומעליבים על אוולינו ולה-מאן האיומות, והמשיך בהפסדים ברורים באתונה ובבית למלאגה, יכול להסתיים עם הצהובים בפסגתו.
אולימפיאקוס בנתה לעצמה הקיץ נבחרת כוכבים, אבל סופה של קבוצת גלקטיקוס לקרוס, גם עם מובילים אותה מוחות כמו ינאקיס ופפאלוקאס. הראשון פתח שוב עם חמישייה מוזרה ורכז מוזר עוד יותר (תיאודושיץ'), שאפשרה למכבי לפתוח יתרון מהיר בזכות משחק המעבר של ארויו. השני הטיל את יהבו על הרבע השני, בו איבדה מכבי שישה מתשעה כדורים בלבד במהלך המשחק כולו, אבל הרכות והאנמיות של חבריו להנהגה, במיוחד לין גריר וניקולה וויצ'יץ', השאירה את המשחק בשליטה מוחלטת של מכבי, שרצה 2:14 בפתיחת המחצית ולמעשה הכריעה את המשחק.
מסוגל להנהיג את מכבי עד הפיינל פור. ארויו
פיני גרשון: "היה לנו די קל בצבע". צפו בתגובות
הבאז סביב מכבי בימים האחרונים אמר מרכוס פייזר, אבל השינוי המשמעותי בקבוצה שאחרי פגרת השנה החדשה (ואובדן גביע המדינה) הוא בגישה ובהיררכיה. קרלוס ארויו מרוסן, מרכוס בראון עדיין מקטר בכל פעם שהוא מוחלף, אבל השניים מסוגלים להנהיג את מכבי עד הפיינל פור. כל עוד הם יזכו לסיוע שכולו דריכות, זריזות ובעיקר נחישות מליאור אליהו, עומרי כספי וד'אור פישר הנהדר, יוכל פיני גרשון להסתדר גם עם ימים פושרים כמו של טל בורשטיין, מרובי עבירות כמו כל ערב של יניב גרין או כאלה שהולכים הפוך רק בגלל מוטיבציית יתר, כפי שקרה למרכוס פייזר.
החילופים התכופים בעמדת הפנים של מכבי העונה מחייבת התייחסות גם לניקולה וויצ'יץ', השחקן שעל הקושי של הצהובים להיפרד ממנו יעידו התשואות להן זכה השחקן מהקהל בדקת הסיום. המשחק הזה היה מופע אימים של הסנטר הקרואטי, ולא רק בגלל המוגבלות הפיסית והרכות ההגנתית המוכרים לכל, אלא בגלל התחושה הקשה של רוח שיצאה מהמפרשים, או אולי המחסור באנרגיות הדרושות מכוכב-על בבואו לשדרג קבוצה. וויצ'יץ' קיבל הרבה כסף כדי להוביל את אולימפיאקוס לפיינל פור, אבל כמו שהוא נראה מול הצהובים בשלושת המפגשים העונה, הפרידה ממנו היתה תנאי הכרחי לבניה מחדש. זו שאולי יצאה לדרך דווקא מולו.